বীরেশ্বর সেন

বীরেশ্বর সেন (১৫ নভেম্বর ১৮৯৭ - ১০ সেপ্টেম্বর ১৯৭৪) ছিলেন একজন ভারতীয় বাঙালি চিত্রশিল্পী, লেখক এবং শিক্ষক, যিনি প্রথম দিকে বঙ্গীয় শিল্পকলা এবং পাশ্চাত্যের আধুনিকতা শিল্পকলায় প্রভাবিত ছিলেন , কিন্তু পরে তিনি চিত্রাঙ্কনে ক্ষুদ্রাকৃতির অনন্য দৃশ্যমান ভাষা গড়ে তোলেন। তিনি পোস্টকার্ডের চেয়ে ছোট আকারের চিত্রকর্মে বিশাল ভূদৃশ্য, যার বেশিরভাগই হিমালয়কে নিয়ে আবর্তিত হয়। বীরেশ্বর তাঁর জীবদ্দশায় জনপ্রিয় এবং প্রশংসিত ছিলেন, কিন্তু মৃত্যুর পর শিল্পরসিকদের বিস্মৃতির অন্তরালে চলে যান। 
তবে, ২০১০ খ্রিস্টাব্দে নয়াদিল্লির ন্যাশনাল গ্যালারি অফ মডার্ন আর্ট- এ বিখ্যাত শিল্প ইতিহাসবিদ ব্রিজিন্দ্রনাথ গোস্বামী 'স্বর্গ ও পৃথিবী: হিমালয়' বিষয়ে বীরেশ্বর সেনের শিল্পকর্ম " হেভেন অ্যান্ড আর্থ: হিমালয়াজ অ্যান্ড দ্য আর্ট অফ বীরেশ্বর সেন " শীর্ষক প্রদর্শনী আয়োজন করার পর থেকে তাঁর শিল্পকর্মে চিত্ররসিকদের আগ্রহ ক্রমশ বৃদ্ধি পেতে থাকে। 
বীরেশ্বর সেনের জন্ম ১৮৯৭ খ্রিস্টাব্দের ১৫ নভেম্বর ব্রিটিশ ভারতের কলকাতায়। তার পিতা ছিলেন কলকাতা বিশ্ববিদ্যালয়ের সাহিত্যের অধ্যাপক রায় বাহাদুর শৈলেশ্বর সেন ও মাতা নীহারনালিনী সেন। বীরেশ্বরের বিদ্যালয়ের পড়াশোনা কলকাতার হেয়ার স্কুলে। তিনি ছোটবেলা থেকেই চিত্রকলা এবং অঙ্কন শেখেন। শিল্পকলায় আনুষ্ঠানিক শিক্ষা না নিয়েও শিল্পাচার্য অবনীন্দ্রনাথের শিষ্যত্ব লাভ করেন। বিদ্যালয়ের পাঠ শেষে ভর্তি হন কলকাতার প্রেসিডেন্সি কলেজে। ইংরাজী ভাষা ও সাহিত্য নিয়ে পড়াশোনার পর তিনি ১৯২১ খ্রিস্টাব্দে এম.এ ডিগ্রি অর্জন করেন।
১৯২৩ খ্রিস্টাব্দে, বীরেশ্বর বিহারের পাটনার বিহার ন্যাশনাল কলেজে ইংরেজি ভাষা ও সাহিত্যের প্রভাষক নিযুক্ত হন। শিক্ষকতার সাথে তার ছোটবেলার চিত্রকলা এবং অঙ্কনের অনুশীলন চালিয়ে যান। এক সময়ে তিনি শিল্পাচার্য অবনীন্দ্রনাথ সহ রবীন্দ্রনাথ ঠাকুরএবং গগনেন্দ্রনাথ ঠাকুর প্রমুখের সংস্পর্শে আসেন। তিনি আধুনিকতাবাদী ইন্ডিয়ান সোসাইটি অফ ওরিয়েন্টাল আর্টের প্রশিক্ষক নন্দলাল বসু এবং অবনীন্দ্রনাথ দুজনের কাছে অনানুষ্ঠানিকভাবে তিনি প্রশিক্ষণ নেন। এরপর বীরেশ্বর যোগ দেন লখনউ এর সরকারি চারু-কলা বিদ্যালয়ে। ভারত সরকারের লখনউ শাখার ডিজাইন কেন্দ্রের পরিচালক এবং উত্তরপ্রদেশের ড্রইং ও চিত্রশিক্ষা সমিতির আহ্বায়ক ও নতুন দিল্লির ললিত কলা একাডেমির সদস্য ছিলেন তিনি।
বীরেশ্বর ছোট আকৃতির জলরঙে পাহাড়, উপত্যকা এবং বিষণ্ণ ভূদৃশ্যের নিখুঁত চিত্র অঙ্কনে সর্বদা যত্নবান ছিলেন। হিমালয় পর্বতমালা তাকে বিশেষভাবে আকর্ষণ করত এবং সেখানে নিয়মিত ভ্রমণ করতেন দৃশ্যচিত্র ধরে রাখতে। ১৯৩২ খ্রিস্টাব্দে তাঁর এমনই এক ভ্রমণে হিমাচল প্রদেশের কুলু জেলার ভারতীয় পাহাড়ি শহর নাগরে বসবাসকারী রাশিয়ান শিল্পী নিকোলাস রোয়েরিচের সাথে সাক্ষাৎ হয় এবং পরবর্তীতে তাদের চিঠিপত্রের আদান প্রদানে শৈল্পিক এবং আধ্যাত্মিক উভয় দিকেই স্থায়ী প্রভাব ফেলেছিল। শিল্প ইতিহাসবিদ গোস্বামী অবশ্য দাবি করেন যে, যদিও বীরেশ্বর রোয়েরিচের দ্বারা অনুপ্রাণিত হয়েছিলেন, তিনি কখনও রোয়েরিচের শৈলী অনুকরণ করেননি। তিনি এক নিবন্ধের ভূমিকায় লেখেন- "বীরেশ্বরের সেনের নিজস্ব ধারণার উৎস ছিল ভিন্ন, জীবন সম্পর্কে তার উপলব্ধি ছিল ভিন্ন ধরণের। এমনকি নিছক বাহ্যিক দিক থেকেও, বীরেশ্বরের কাজ দেখতে খুবই ভিন্ন, আকারে ছোট এবং জলরঙে কাগজে আঁকা" 
১৯৭৪ খ্রিস্টাব্দের ১০ সেপ্টেম্বর লখনউ-এ বীরেশ্বর সেন প্রয়াত হন। তাঁর মৃত্যুর পর, তাঁর শিল্পকর্মের জনপ্রিয়তা হ্রাস পায় এবং ২০১০ খ্রিস্টাব্দ পর্যন্ত তা অব্যাহত থাকে। কিন্তু বীরেশ্বরের প্রথম মরণোত্তর শিল্পকর্মের প্রদর্শনী শিল্প সমালোচক ও ইতিহাসবিদ ব্রিজিন্দ্রনাথ গোস্বামীর উদ্যোগে নয়াদিল্লির ন্যাশনাল গ্যালারি অফ মডার্ন আর্টে অনুষ্ঠিত হয়। ২০১৬ খ্রিস্টাব্দের মার্কিন যুক্তরাষ্ট্রের টেক্সাসের ডালাসে অবস্থিত "ক্রো মিউজিয়াম অফ এশিয়ান আর্ট"-এ তাঁরই পরিচালনায় বীরেশ্বরের শিল্পকর্ম পুনরায় প্রদর্শিত হয়। এরপর, ২০১৭ খ্রিস্টাব্দের নভেম্বরে , নয়াদিল্লির ন্যাশনাল গ্যালারি অফ মডার্ন আর্টে ৮০টি শিল্পকর্মের সমন্বয়ে "রিফ্লেকশনস: ম্যান অ্যান্ড নেচার ইন দ্য পেইন্টিংস অফ বীরেশ্বর সেন" শীর্ষক দ্বিতীয় প্রদর্শনী অনুষ্ঠিত হয়। এর ফলে তাঁর শিল্পকর্ম আরও বিস্তৃত হয় এবং নতুন দর্শকদের কাছে পৌঁছায়।